|  |  |
| --- | --- |
|  | REPUBLIKA HRVATSKA |
|  | **KOPRIVNIČKO– KRIŽEVAČKA ŽUPANIJA**  Županijska skupština    Koprivnica, 28. travnja 2020. |

**Z A P I S N I K**

**od 28. travnja 2020.**

s 18. sjednice Županijske skupštine Koprivničko-križevačke županije koja je održana elektroničkim putem, a radi zaštite od prijenosa i širenja bolesti COVID-19.

Sjednica je sazvana pozivom KLASA: 021-01/20-01/1, URBROJ: 2137/1-02/01-20-6 od 22. travnja 2020. godine.

U elektroničko održanoj sjednici sudjelovali su:

**članice i članovi Županijske skupštine:**

**-** Vlado Bakšaj, Mijo Bardek, Goran Borčić, Damir Felak, Miljenko Flajs, Marko Fucak, Goran Gregurek, Mario Hudić, Irena Jagarinec, Siniša Kavgić, Renato Kivač, Miroslav Kovačić, Tihana Kraljić Tomislav Kučina, Željko Lacković, Jadranka Lakuš, Ivica Lukač, Zlatko Makar, Vjekoslav Maletić, Siniša Maroševac, Branko Mesarov, Dajana Milodanović, Đurđica Mustaf, Eugen Pali, Hrvoje Parag, Tomislav Pasariček, Siniša Pavlović, Stjepan Peršin, Mirko Perok, Željko Pintar, Franjo Poljak, Marijan Ružman, Verica Rupčić, Ivan Sabolić, Ivica Srbljinović, Željko Šantić, Božidar Štubelj, Marija Vukobratović, Matija Zamljačanec, Robertina Zdjelar.

U elektronički održanoj sjednici nije sudjelovao:

1. Dejan Kutičić.

**Rad elektroničke sjednice pratili su:**

1. Darko Koren, župan,
2. Darko Sobota, zamjenik župana,
3. Ratimir Ljubić, zamjenik župana,
4. Marina Horvat, pročelnica Upravnog odjela za poslove Županijske skupštine i pravne poslove,
5. Melita Ivančić, pročelnica Službe ureda župana,
6. Helena Matica Bukovčan, viša savjetnica – specijalistica za poslove Županijske skupštine,
7. Verica Ujlaki, pomoćnica pročelnice za informacijsku sigurnost i tehničke poslove,
8. Nino Šegerc, savjetnik za informatiku,
9. Marija Kovačec, pomoćna radnica za poslove Županijske skupštine.

Skraćeni zapisnik s 18. sjednice prihvaćen je sa 40 glasova „za“.

Nakon toga Županijska skupština je sa 40 glasova „za“ prihvatila sljedeći

**D N E V N I R E D:**

* 1. Donošenje Izmjena i dopuna Proračuna Koprivničko-križevačke županije za 2020. godinu i projekcija za 2021. i 2022. godinu,

1. Donošenje Odluke o izmjenama Odluke o izvršavanju Proračuna Koprivničko-križevačke županije za 2020. godinu,
2. Donošenje Odluke o davanju ovlaštenja županu za potpisivanje ugovora vezanih uz rad Stožera civilne zaštite Koprivničko-križevačke županije tijekom epidemije bolesti COVID-19,
3. Donošenje Odluke o dopuni Odluke o plaći i drugim pravima župana i zamjenika župana Koprivničko-križevačke županije,
4. Donošenje Odluke o dopuni Odluke o naknadama predsjedniku, potpredsjednicima i članovima Županijske skupštine Koprivničko-križevačke županije i njezinih radnih tijela,
5. Donošenje Odluke o raspoređivanju sredstava iz Proračuna Koprivničko-križevačke županije za financiranje političkih stranaka zastupljenih u Županijskoj skupštini Koprivničko-križevačke županije za 2020. godinu,
6. Donošenje Zaključka o davanju suglasnosti na sklapanje Ugovora o osnivanju prava građenja s Piškornicom d.o.o. Regionalni centar za gospodarenje otpadom sjeverozapadne Hrvatske,
7. Pitanja i prijedlozi članova i članica.

Točka 1.

Županijska skupština je sa 32 glasa „za“ i 8 „suzdržanih“ donijela Izmjene i dopune Proračuna Koprivničko-križevačke županije za 2020. godinu i projekcija za 2021. i 2022. godinu.

Točka 2.

Županijska skupština je sa 32 glasa „za“ i 8 „suzdržanih" donijela Odluku o izmjenama Odluke o izvršavanju Proračuna Koprivničko-križevačke županije za 2020. godinu.

Točka 3.

Županijska skupština jednoglasno je sa 40 glasova „za“ donijela Odluku o davanju ovlaštenja županu za potpisivanje ugovora vezanih uz rad Stožera civilne zaštite Koprivničko-križevačke županije tijekom epidemije bolesti COVID-19.

Točka 4.

Županijska skupština je sa 39 glasova „za“ i 1 „suzdržan“ donijela Odluku o dopuni Odluke o plaći i drugim pravima župana i zamjenika župana Koprivničko-križevačke županije.

Točka 5.

Županijska skupština jednoglasno je sa 40 glasova „za“ donijela Odluku o dopuni Odluke o naknadama predsjedniku, potpredsjednicima i članovima Županijske skupštine Koprivničko-križevačke županije i njezinih radnih tijela.

Točka 6.

Županijska skupština jednoglasno je sa 40 glasova „za“ donijela Odluku o raspoređivanju sredstava iz Proračuna Koprivničko-križevačke županije za financiranje političkih stranaka zastupljenih u Županijskoj skupštini Koprivničko-križevačke županije za 2020. godinu.

Točka 7.

Županijska skupština je sa 28 glasova „za“ i 12 „suzdržanih“ donijela Zaključak o davanju suglasnosti na sklapanje Ugovora o osnivanju prava građenja s Piškornicom d.o.o. Regionalni centar za gospodarenje otpadom sjeverozapadne Hrvatske.

Točka 8.

Pod točkom „Pitanja i prijedlozi članova i članica“ postavljena su sljedeća pitanja/prijedlozi:

ŽELJKO LACKOVIĆ: „Molim da se izračuna postotni udio bruto mase plaća zaposlenika KKŽ u odnosu na izvorne prihode i to na bazi izvornih prihoda koji će biti ostvareni u mjesecu travnju 2020. godine i obračunatih plaća za isti mjesec.

Ukoliko udio plaća prelazi zakonom dozvoljenih 20% izvornih prihoda u izračunu za travanj koji će biti pokazatelj novog trenda, tada smatram nužnim racionaliziranje poslovanja KKŽ kroz učinkovitiju organizaciju poslova i smanjenje broja zaposlenih, te linearno smanjenje plaća zaposlenih u županijskim službama u visini 20%. Prvotno na rok od tri mjeseca, odnosno kroz cijelo vrijeme do oporavka gospodarstva.“.

MARKO FUCAK:

PITANJE 1. „Zašto nije održana sjednica Savjeta za umirovljenike i osobe starije životne dobi Koprivničko-križevačke županije? S obzirom na situaciju prodora virusa covid-19 u Dom za starije i nemoćne osobe u Koprivnici, zašto predsjednik Savjeta, a ujedno i predsjednik Županijske skupštine gospodin Željko Pintar, nije održao sjednicu Savjeta za umirovljenike i osobe starije životne dobi Koprivničko-križevačke županije?

Sjednica Savjeta je bitna kako bi se analiziralo stanje zaraženih štićenika, detektiralo gdje je došlo do propusta te pozvalo odgovorne osobe na preuzimanje odgovornosti.

Zadnja sjednica Savjeta za umirovljenike i osobe starije životne dobi Koprivničko-križevačke županije održana je skoro prije 3 mjeseca, točnije 11. veljače 2020.

Nadalje, prije mjesec dana, Svjetska zdravstvena organizacija objavila je preporuke iz kojih je vidljivo da su i svi štićenici staračkih domova, detektirani kao osobe iz visokorizičnih skupina, te već kod prve pojave sumnjivih simptoma moraju biti testirani na koronavirus. Uz Splitsko-dalmatinsku još je jedino Koprivničko-križevačka županija slučaj u Hrvatskoj, gdje se situacija sa koronavirusom otela kontroli zbog niza propusta.

Predsjedniku Savjeta umirovljenika i osoba starije životne dobi, glavni prioritet mora biti briga za starije i nemoćne. Nije moguće da se boji doći u sukob sa županom koji mu je omogućio poziciju predsjednika Županijske skupštine uz mjesečnu naknadu od 3200 kuna, čemu smo bili svjedoci krajem lipnja 2017. godine kada se u našoj županija dogodila jeftina politička trgovina mandatima, u režiji župana Darka Korena i Hrvatske stranke umirovljenika na čelu sa Željkom Pintarom. No, ostavimo nadmudrivanja i politikanstvo po strani jer ovo je borba za zdravlje i dostojanstvo ljudi. U pitanju su ljudski životi, onih najugroženijih i najslabijih, životi naših baka, djedova, majki i očeva.

Ispred kluba vijećnika SDP i HL, smatramo da je odavno kasno, ali svejedno pozivamo predsjednika Savjeta za umirovljenike i osobe starije životne dobi Koprivničko-križevačke županije gospodina Željka Pintara, da što prije sazove sjednicu Savjeta kako bi se utvrdilo gdje je došlo do propusta i prodora zloglasnog koronavirusa u dom za starije, jer od ukupnog broja oboljelih u Koprivničko-križevačkoj županiji, gotovo 60 posto je iz Doma za starije i nemoćne.“.

PITANJE 2. „Ulaže se u energetsku obnovu bolnice i u tehničku zaštitu, a zašto pacijenti nemaju adekvatni smještaj u bolnici?

Upućujemo pitanje ravnatelju Opće bolnice Koprivnica da obrazloži situaciju o opremi u bolnici, točnije o stanju madraca na kojima pacijenti leže.

Nadalje, uložilo se nekoliko milijuna kuna u opremanje bolnice tehničkom zaštitom (nadzornim uređajima), kreće i energetska obnova bolnice, a pacijenti se žale na osnovne stvari koje u pojedinim odjelima bolnice nisu u zadovoljavajućem stanju.

Pacijenti smatraju da su madraci na kojima se leže u dotrajalom i lošem stanju. Opruge iz njih vire te grebu pacijente po leđima, rebrima i drugim dijelovima tijela, što može prouzročiti pogoršanje stanja pacijenta, inficiranja rana, a da ne pričamo o nelagodi koja je prisutna kod ležanja na takvim trošnim madracima.

Citiramo riječi jednog pacijenta:

„Ležajevi u bolnici su stari i nefunkcionalni, a madraci su potpuno uništeni tako da osjetiš svaku metalnu šipku. Nakon nekoliko dana dobiješ ranu na kičmi bez obzira što medicinske sestre podmeću ispod jastuke, deke i sl., jer to malo ili ništa ne pomaže.“

Molimo Vas iznesite podatak iz koje su godine ležajevi to jest madraci na kojima leže pacijenti?“.

MARIJA VUKOBRATOVIĆ: “Proizvođači povrća i voća imaju informaciju da se zbog pandemije i radi zaštite građana od širenja bolesti COVID-19 neće održati županijske manifestacije poput Dana povrća i Dana voća. Moje pitanje glasi, da li je ta informacija točna i imate li u pripremi neke druge mjere pomoći proizvođačima u promidžbi i prodaji njihovih proizvoda?“.

JADRANKA LAKUŠ: „Umjesto za obnovu crkve predlažem donaciju za obnovu Petrove bolnice.“.

TOMISLAV KUČINA: „Ovim putem molim da se istraži odgovornost odgovornih za ulazak koronavirusa u Dom za starije i nemoćne u Koprivnici koji je postao žarište koronavirusa u Koprivničko-križevačkoj županiji. Znalo se je da su domovi za starije i nemoćne kritična mjesta i pitanje je zašto se nisu provele sve potrebne mjere koje bi spriječile ulazak, a kasnije i širenje virusa u domu. Odgovornost je na onima koji upravljaju Domom za starije i nemoćne, a to je Koprivničko-križevačka županija na čelu sa županom i uprava doma na čelu sa ravnateljicom doma. Također treba istražiti tko je odgovoran za način na koji su se zaraženi korisnici doma u kolicima prevozili iz županijskog Doma za starije i nemoćne do županijske bolnice u Koprivnici. Znamo da je dom u blizini bolnice, ali svejedno je to nedopustivo, što je drugi dan i potvrđeno kada su se na primjereniji način prevozili korisnici doma u bolnicu.“.

SINIŠA KAVGIĆ: „Od prekida nastave u školama prijevoznici ne vrše uslugu prijevoza učenika, stoga hoće li Županija umanjiti iznos prijevoznicima za ne izvršenu uslugu i taj novac preusmjeriti prema onima koji su gospodarski najugroženiji u novonastaloj situaciji.“.

Pisane odgovore na postavljene upite članice i članovi Županijske skupštine dobit će u roku utvrđenom Poslovnikom Županijske skupštine Koprivničko-križevačke županije.

**Elektronička sjednica završila je u 15,00 sati.**

ZAPISNIK SASTAVILA PREDSJEDNIK

Marina Horvat Željko Pintar